Julkisasiamiehen ratkaisuehdotus Mischo 14 päivänä maaliskuuta 2000. - Euroopan yhteisöjen komissio vastaan Irlanti. - Jäsenyysvelvoitteiden noudattamatta jättäminen - Direktiivi 96/43/EY - Direktiivin määräajassa tapahtuvan täytäntöönpanon laiminlyönti. - Asia C-190/99.



Oikeustapauskokoelma 2000 sivu I-04403



Julkisasiamiehen ratkaisuehdotukset

1 Euroopan yhteisöjen komissio on nostanut EY:n perustamissopimuksen 169 artiklan (josta on tullut EY 226 artikla) nojalla kanteen, jossa se vaatii yhteisöjen tuomioistuinta toteamaan, että Irlanti ei ole pannut täytäntöön direktiivin 85/73/ETY muuttamisesta ja kodifioinnista elävien eläinten ja tiettyjen eläintuotteiden eläinlääkärintarkastusten ja -valvonnan rahoittamisen varmistamiseksi sekä direktiivien 90/675/ETY ja 91/496/ETY muuttamisesta 26 päivänä kesäkuuta 1996 annettua neuvoston direktiiviä 96/43/EY(1) (jäljempänä direktiivi).

2 Direktiivin 4 artiklan 1 kohdan ensimmäisessä ja toisessa alakohdassa säädetään seuraavaa:

"Jäsenvaltioiden on saatettava voimaan tarvittavat lait, asetukset ja hallinnolliset määräykset noudattaakseen

i) 7 artiklan ja liitteessä A olevan I luvun 1 kohdan e alakohdan säännöksiä 1 päivästä heinäkuuta 1996;

ii) liitteessä A olevien II luvun ja III luvun II osaston sekä liitteessä C olevan II luvun säännöksiä 1 päivästä tammikuuta 1997;

iii) muita muutoksia 1 päivästä heinäkuuta 1997.

Jäsenvaltioille myönnetään lisäaika aina 1 päivään heinäkuuta 1999 liitteessä A olevan III luvun I osaston säännösten noudattamiseksi."

3 Koska komissio ei ollut saanut mitään ilmoitusta toimenpiteistä, joilla tämä direktiivi olisi saatettu osaksi Irlannin oikeusjärjestystä, ja koska sillä ei ollut tiedossaan mitään muutakaan seikkaa, jonka perusteella se olisi voinut päätellä Irlannin täyttäneen direktiivin täytäntöönpanoa koskevan velvoitteensa, komissio aloitti 5.11.1997 perustamissopimuksen 169 artiklan mukaisen menettelyn lähettämällä kyseiselle jäsenvaltiolle virallisen huomautuksen, jossa se kehotti tätä esittämään huomautuksensa kahden kuukauden määräajassa.

4 Komissio lähetti Irlannille 10.8.1998 perustellun lausunnon, jossa se kehotti tätä toteuttamaan tähän direktiiviin perustuvien velvoitteiden noudattamisen edellyttämät toimenpiteet kahden kuukauden kuluessa perustellun lausunnon tiedoksiantamisesta.

5 Koska Irlanti ei vieläkään vastannut komissiolle mitään, komissio päätti nostaa Irlantia vastaan tämän jäsenyysvelvoitteiden noudattamatta jättämistä koskevan kanteen.

6 Irlannin hallitus ei kiistä 13.9.1999 päivätyssä vastineessaan sitä, ettei se ole noudattanut jäsenyysvelvoitteitaan. Se pyytää kuitenkin, että yhteisöjen tuomioistuin lykkäisi asian käsittelyä kolmen kuukauden ajan vastineesta, jotta Irlanti voisi saattaa direktiivin täytäntöönpanon päätökseen.

7 Vakiintuneen oikeuskäytännön mukaan "arvioitaessa sitä, onko jäsenvaltio jättänyt noudattamatta jäsenyysvelvoitteitaan, on otettava huomioon jäsenvaltion tilanne sellaisena kuin se on perustellussa lausunnossa asetetun määräajan päättyessä, eikä yhteisöjen tuomioistuin voi ottaa huomioon tämän jälkeen tapahtuneita muutoksia".(2)

8 Asiakirjoista ilmenee, ettei direktiivin 4 artiklan 1 kohdan ensimmäisessä alakohdassa tarkoitettuja säännöksiä ole pantu täytäntöön asetetuissa määräajoissa.

9 On näin ollen todettava, että komission kanne on tältä osin perusteltu.

10 Asian laita ei ole samoin 4 artiklan 1 kohdan toisessa alakohdassa mainittujen säännösten osalta. Näiden täytäntöönpanemiseksi jäsenvaltioilla on käytettävissään saman alakohdan sanamuodon mukaan lisäaika "aina 1 päivään heinäkuuta 1999".

11 Tämä määräaika ei ollut vielä kulunut umpeen siinä määräajassa, jonka komissio oli asettanut Irlannille perustellun lausunnon noudattamiseksi.

12 Näin ollen kanne on hylättävä siltä osin kuin se koskee direktiivin 4 artiklan 1 kohdan toisessa alakohdassa tarkoitettujen säännösten noudattamiseksi toteutettavia toimenpiteitä.

13 Koska komissio on vaatinut Irlannin velvoittamista korvaamaan oikeudenkäyntikulut ja koska mielestäni tämän on katsottava pääasiallisesti häviävän perusteidensa osalta, esitän, että yhteisöjen tuomioistuin velvoittaisi Irlannin korvaamaan kaikki oikeudenkäyntikulut.

Oikeudenkäyntikulut

14 Näin ollen esitän, että yhteisöjen tuomioistuin toteaisi seuraavaa:

1) Irlanti ei ole noudattanut direktiivin 85/73/ETY muuttamisesta ja kodifioinnista elävien eläinten ja tiettyjen eläintuotteiden eläinlääkärintarkastusten ja -valvonnan rahoittamisen varmistamiseksi sekä direktiivien 90/675/ETY ja 91/496/ETY muuttamisesta 26 päivänä kesäkuuta 1996 annetun neuvoston direktiivin 96/43/EY 4 artiklan 1 kohdan ensimmäisen alakohdan mukaisia velvoitteitaan, koska se ei ole antanut säädetyssä määräajassa kyseisessä alakohdassa tarkoitettujen säännösten noudattamisen edellyttämiä lakeja, asetuksia ja hallinnollisia määräyksiä.

2) Kanne hylätään muilta osin. 3) Irlanti velvoitetaan korvaamaan oikeudenkäyntikulut.

(1) - EYVL L 162, s. 1 ja oikaisu EYVL 1997, L 8, s. 32.

(2) - Asia C-316/96, komissio v. Italia, tuomio 16.12.1997 (Kok. 1997, s. I-7231, 14 kohta).